באיוב לשטן אין כוח כלל. הוא אינו השטן של הנצרות.. הוא זקוק להרשאתו של האלוהים כדי לנקוט צעד כלשהו... שואל את עצמו אם יש טעם ותכלית כלשהם בבריאה הכבירה? ובתשובתו מכוון.. אל האדם, אותו חופן של עפר שמסוגל לחוש ולהכיר בנוכחותו האלוהית. לעשות את רצונו האלוהי.... חופן העפר אשר נותן צידוק וקיום לבריאה כולה[[1]](#footnote-1). מסכת בבא בתרא דף טו

א"ר לוי בר לחמא: איוב בימי משה היה.. רבא אמר: איוב בימי מרגלים היה.. אמר להו משה לישראל: ישנו לאותו אדם, ששנותיו ארוכות כעץ ומגין על דורו כעץ. יתיב ההוא מרבנן קמיה דר' שמואל בר נחמני, ויתיב וקאמר: איוב לא היה ולא נברא אלא משל היה. א"ל: א"כ, שמו ושם עירו למה? רבי יוחנן ורבי אלעזר דאמרי תרוייהו: איוב מעולי גולה היה, ובית מדרשו בטבריא היה. מיתיבי: ימי שנותיו של איוב, משעה שנכנסו ישראל למצרים ועד שיצאו!.. תנאי היא; דתניא, רבי אלעזר אומר: איוב בימי שפוט השופטים היה.. רבי יהושע בן קרחה אומר: איוב בימי אחשורוש היה.. רבי נתן אומר: איוב בימי מלכות שבא היה.. וחכ"א: איוב בימי כשדים היה.. ויש אומרים: איוב בימי יעקב היה, ודינה בת יעקב נשא.. וכולהו תנאי סבירא להו דאיוב מישראל הוה, לבר מיש אומרים.. ויהי היום ויבאו בני האלהים להתיצב על ה' ויבא גם השטן בתוכם, ויאמר ה' אל השטן מאין תבא ויען השטן וגו' - אמר לפניו: רבש"ע, שטתי בכל העולם כולו ולא מצאתי נאמן כעבדך אברהם, שאמרת לו: קום התהלך בארץ לארכה ולרחבה כי לך אתננה, ואפילו הכי בשעה שלא מצא מקום לקבור את שרה, [עד שקנה בד' מאות שקל כסף], לא הרהר אחר מדותיך. ויאמר ה' אל השטן השמת לבך אל עבדי איוב כי אין כמוהו בארץ וגו' - א"ר יוחנן: גדול הנאמר באיוב יותר ממה שנאמר באברהם.. ויען השטן את ה' ויאמר החנם ירא איוב אלהים, הלא אתה סכת בעדו ובעד ביתו וגו' - מאי מעשה ידיו ברכת? א"ר שמואל בר רב יצחק: כל הנוטל פרוטה מאיוב מתברך.. ואולם שלח נא ידך וגע בכל אשר לו אם לא על פניך יברכך, ויאמר ה' אל השטן הנה כל אשר לו בידך רק אליו אל תשלח ידך.. עוד זה מדבר וזה בא ויאמר רוח גדולה באה מעבר המדבר ויגע בארבע פנות הבית ויפול על הנערים וגו', ויקם איוב ויקרע את מעילו ויגז את ראשו וגו', ויאמר ערום יצאתי מבטן אמי וערום אשוב שמה ה' נתן וה' לקח יהי שם ה' מבורך, בכל זאת לא חטא איוב ולא נתן תפלה לאלהים, ויהי היום ויבואו בני האלהים להתיצב וגו'.. ויאמר ה' אל השטן השמת לבך אל עבדי איוב כי אין כמוהו בארץ וגו' ועודנו מחזיק בתומתו, ותסיתני בו לבלעו חנם - אמר רבי יוחנן: אלמלא מקרא כתוב אי אפשר לאומרו, כאדם שמסיתין אותו וניסת. במתניתא תנא: יורד ומתעה ועולה ומרגיז, נוטל רשות ונוטל נשמה. ויען השטן את ה' ויאמר עור בעד עור וכל אשר לאיש יתן בעד נפשו, אולם שלח נא ידך וגע אל עצמו ואל בשרו אם לא אל פניך יברכך, ויאמר ה' אל השטן הנו בידך אך את נפשו שמור, ויצא השטן מאת פני ה' ויך את איוב וגו' - אמר רבי יצחק: קשה צערו של שטן יותר משל איוב, משל לעבד שאמר לו רבו: שבור חבית ושמור את יינה. אמר ר"ל: הוא שטן הוא יצר הרע הוא מלאך המות.. א"ר לוי: שטן ופנינה לשם שמים נתכוונו. שטן, כיון דחזיא להקדוש ברוך הוא דנטיה דעתיה בתר איוב, אמר: חס ושלום, מינשי ליה לרחמנותיה דאברהם.. דרשה רב אחא בר יעקב בפפוניא, אתא שטן נשקיה לכרעיה.

**איוב והשטן**

1. **שאלות**
2. מדוע ישנן כה הרבה דעות בשאלה מתי חי איוב?
3. כיצד השטן נמנה על 'בני האלוהים'?
4. מדוע השטן חסיד של אברהם אבינו?
5. רבי יוחנן הקשה ולא ביאר: כיצד ה' מוסת בידי השטן?
6. אם המסקנה היא שניסיון איוב היה 'חינם', כיצד ה' מתיר לשטן להמשיך עוד?
7. אם איוב הוא סמל ודוגמה, כיצד התקיים בבניו 'את נפשו שמור'?
8. מדוע רבי יצחק מרחם דווקא על השטן?
9. מהי המשמעות של הנשיקה של השטן לרגלי רב אחא?

**ב. זמנו של איוב**

הדעה הממקמת את איוב בימי משה, מתאימה לקישור של איוב ליציאת מצרים:

"אמר רבי חייא בר אבא אמר רבי סימאי: שלשה היו באותה עצה, אלו הן: בלעם איוב ויתרו. בלעם שיעץ - נהרג, איוב ששתק - נידון ביסורין[[2]](#footnote-2)". רמז לדבר גם במספק שנותיו

רבי לוי בשם ר' יוסי בר חלפתא אמר: בירידתן למצרים נולד ובעלייתן מת. אתה מוצא עיקר שניו של איוב לא היו אלא מאתים ועשר שנים, ועשו ישראל במצרים מאתים ועשר שנים ובא שטן לקטרג וגירה אותו באיוב[[3]](#footnote-3)". גם לפי הדעה שהיה בימי מרגלים, אסונו של איוב שימש לטובתם של ישראל, ומנע את לכידת המרגלים: "ארץ אוכלת יושביה היא.. איכא דאמרי: איוב נח נפשיה, ואטרידו כולי עלמא בהספידא[[4]](#footnote-4)". לפי סוגייתנו מותו של איוב מנע מיושבי הארץ את ההגנה שלו. אפשר, שבהגינו על יושבי הארץ, שכעדות הכתוב: "גַ֤ם אֶת־בְּנֵיהֶם֙ וְאֶת־בְּנֹ֣תֵיהֶ֔ם יִשְׂרְפ֥וּ בָאֵ֖שׁ לֵֽאלֹהֵיהֶֽם[[5]](#footnote-5)", התחייב איוב במות בניו ובנותיו. כיוונים אלו מתלכדים עם דברי רבא בהמשך:

"שהיה גוזל שדה מיתומים ומשביחה ומחזירה להן[[6]](#footnote-6)", ומתכתבים אף עם דברי רבי

יוחנן: "מאי דכתיב: ויהי בימי שפוט השופטים? דור ששופט את שופטיו" – כפי שעשה איוב. לפי כל אלה איוב קיבל כגמולו. הפירושים שהבאנו עד כה, מיישבים היטב את עניין הגמול, אולם הכתוב זועק שסבלו של איוב היה 'חינם'. ריבוי הפירושים "אין כוונתם להחליט דבר זה, אלא רצונם לומר דאפשר לומר כן[[7]](#footnote-7)". דברים אלה מחזקים את המחשבה, כי אין זה משנה מתי בדיוק חי איוב. בכל דור ישנו כזה. היותו משל אין עניינו להרחיק את קיומו מן המציאות, כי אם להיפך: למצאו תדיר. אולי זה פשר דברי רבי יוחנן שממקם את איוב בטבריה. רבי יוחנן עצמו נולד יתום[[8]](#footnote-8),

היה ראש ישיבה בטבריה, איבד עשרה בנים בחייו[[9]](#footnote-9), ומצא ניחומים ברעו. כשמת ריש לקיש נטרפה דעתו[[10]](#footnote-10). רבי יוחנן הזדהה עם איוב: "רבי יוחנן כי מטי להאי קרא בכי: ותסיתני בו לבלעו חנם עבד שרבו מסיתין לו וניסת, תקנה יש לו"? וסבר שאכן סבל ללא חטא[[11]](#footnote-11).

הדעות שקושרות את איוב לשבא ולכשדים, מציבות אותו בלב חורבן:

"כתבו ז"ל דשלמה הע"ה גייר מלכת שבא ובא אליה וילדה בת. ומזרע הבת היה נבוכדנצר[[12]](#footnote-12)".

הזיהוי של אשת איוב כדינה, ושל בנותיו כזוכות שלא בטובתן בתחרות היופי של אחשוורוש, מציב במרכז נסיונות איוב את תחום העריות, כנאמר בסוגייתנו[[13]](#footnote-13):

"א"ר יוחנן: דורו של איוב שטוף בזמה היה, שנאמר: הן אתם כולכם חזיתם ולמה זה הבל תהבלו, וכתיב: שובי שובי השולמית שובי שובי ונחזה בך". ואיוב מעיד על עצמו:

"בְּ֭רִית כָּרַ֣תִּי לְעֵינָ֑י וּמָ֥ה אֶ֝תְבּוֹנֵ֗ן עַל־בְּתוּלָֽה[[14]](#footnote-14)". ואולי נענש כי לא הוכיח את בני דורו[[15]](#footnote-15).

רעיון זה, של אחריות לכלל לדעת הרב סולובייצ'יק משותף לכל הזמנים שהציעה הגמרא:

**"חֲסֵרָה לְךָ אוֹתָהּ מִדַּת הַחֶסֶד הַגְּדוֹלָה בִּשְׁנֵי מוּבָנִים: א. מֵעוֹלָם לֹא נָשָׂאתָ בְּעֹל הַצִּבּוּר וְלֹא הִשְׁתַּתַּפְתָּ בְּצָרָתוֹ וִיגוֹנוֹ; ב. לֹא הִרְגַּשְׁתָּ אֶת יִסּוּרֵי הַיָּחִיד הַסּוֹבֵל.**.. חֶסֶד – מַשְׁמָעוּתוֹ מַקִּיפָה יוֹתֵר מִסֶּנְטִימֶנְט חוֹלֵף, מֵרַגְשָׁנוּת זוֹלָה; **חֶסֶד תּוֹבֵעַ יוֹתֵר מִדִּמְעָה רִגְעִית, מִמַּטְבֵּעַ קָרָה. חֶסֶד – פֵּרוּשׁוֹ: הִתְמַזְּגוּת עִם הַזּוּלַת, הִזְדַּהוּת עִם כְּאֵבוֹ, הַרְגָּשַׁת הָאַחֲרָיוּת לְגוֹרָלוֹ. מִדַּת הַחֶסֶד - זוֹ לֹא הָיְתָה בְּךָ, לֹא בְּנוֹגֵעַ אֶל הָרַבִּים וְלֹא בִּיחָסֶיךָ עִם הַיָּחִיד**.

הָיִיתָ בֵּן דּוֹרוֹ שֶׁל יַעֲקֹב, אֲשֶׁר נֶאֱבַק עִם לָבָן, עֵשָׂו וְהָאִישׁ בְּנַחַל יַבֹּק, הֶעָזַרְתָּ לוֹ בְּעֵצָה וְתוּשִׁיָּה? מִי הָיָה יַעֲקֹב? – רוֹעֶה עָנִי, וְאַתָּה? – עָשִׁיר וּבַעַל הַשְׁפָּעָה. אִלּוּ הִתְיַחַסְתָּ לְיַעֲקֹב בָּאַהֲדָה הָרְאוּיָה וּבְמִדַּת הַחֶסֶד הַנֶּאֱמָנָה, לֹא הָיוּ עוֹבְרִים עָלָיו יִסּוּרִים רַבִּים כָּל כָּךְ. הָיִיתָ בִּזְמַנּוֹ שֶׁל משֶׁה וְנִמְנֵיתָ עַל יוֹעֲצֵי פַּרְעֹה. הַאִם נָקַפְתָּ אֶצְבַּע בְּשָׁעָה שֶׁפַּרְעֹה גָּזַר גְּזֵרַת "כָּל הַבֵּן הַיִּלּוֹד הַיְאּרָה תַּשְׁלִיכֻהוּ", בְּשָׁעָה שֶׁהַנּוֹגְשִׂים הֶעֱבִידוּ בְּפָרֶךְ אֶת אַחֶיךָ? שָׁתַקְתָּ אָז וְלֹא מָחִיתָ, כִּי יָרֵאתָ לְהִזְדַּהוֹת עִם הָעֲבָדִים הָאֻמְלָלִים. לְשַׁלְשֵׁל לָהֶם מַטְבֵּעַ – כֵּן, אֲבָל לַהֲפֹךְ בִּזְכוּתָם בְּפֻמְבֵּי – לֹא. פָּחַדְתָּ שֶׁמָּא יַאֲשִׁימוּךָ בְּנֶאֱמָנוּת כְּפוּלָה. פָּעַלְתָּ בְּדוֹרָם שֶׁל עֶזְרָא וּנְחֶמְיָה, מֵעוֹלֵי בָּבֶל. אַתָּה, אִיּוֹב, בְּעָשְׁרְךָ וּבְהַשְׁפָּעָתְךָ יָכלְתָּ לְהָחִישׁ אֶת תַּהֲלִיךְ יִשּׁוּב הָאָרֶץ וּבִנְיָן בֵּית הַמִּקְדָּשׁ. בְּרַם, אָזְנְךָ הָאֲטוּמָה הָיְתָה וְלֹא קָלְטָה אֶת הַזְּעָקָה הַהִיסְטוֹרִית שֶׁל הָאֻמָּה. לֹא יָצָאתָ בְּסַעֲרַת מְחָאָה נֶגֶד הַסַּנְבַּלַּטִים, הַשּׁוֹמְרוֹנִים וּשְׁאָר שׂוֹנְאֵי יִשְׂרָאֵל אֲשֶׁר רָצוּ לְהַחְרִיב אֶת הַיִּשּׁוּב וּלְכַבּוֹת אֶת זִיק הַתִּקְוָה הָאַחֲרוֹן שֶׁל עַם ה'. מֶה עָשִׂיתָ בְּשָׁעָה שֶׁעוֹלֵי הַגּוֹלָה קָרְאוּ מִמַּעֲמַקֵּי סֵבֶל וְיֵאוּשׁ: "כָּשַׁל כֹּחַ הַסַּבָּל וְהֶעָפָר הַרְבֵּה וַאֲנַחְנוּ לֹא נוּכַל לִבְנוֹת בַּחוֹמָה"? יָשַׁבְתָּ בְּחִבּוּק יָדַיִם! **לֹא הִשְׁתַּתַּפְתָּ בְּסִבְלָם שֶׁל הַלּוֹחֲמִים לְמַעַן הַיַּהֲדוּת, אֶרֶץ יִשְׂרָאֵל וְהַגְּאוּלָה; מֵעוֹלָם לֹא הֵבֵאתָ קָרְבָּן אֶחָד לְטוֹבָתָם. רַק לִשְׁלוֹמְךָ וְטוֹבָתְךָ דָּאַגְתָּ כָּל הַיָּמִים, וְרַק לְמַעַנְךָ הִתְפַּלַּלְתָּ וְהֶעֱלֵיתָ עוֹלוֹת.. הֲנָשָׂאתָ אַף פַּעַם תְּחִנָּה בְּעַד אִישׁ זָר מִתּוֹךְ הִשְׁתַּתְּפוּת בְּצַעֲרוֹ? – לֹא! הֲתֵדַע, אִיּוֹב, שֶׁהַתְּפִלָּה הִיא נַחֲלַת הַכְּלָל, וְכִי הַיָּחִיד אֵינוֹ בָּא אֶל הַמֶּלֶךְ לְהִתְחַנֵּן לוֹ וּלְבַקֵּשׁ אֶת צְרָכָיו מִלְּפָנָיו, לְבַד מֵאֲשֶׁר יִגְאַל אֶת עַצְמוֹ מִתּוֹךְ בְּדִידוּתוֹ וְהִסְתַּגְּרוּתוֹ וִיסַפֵּחַ אֶל הַכְּלָל? הֲשָׁכַחְתָּ, כִּי הַתְּפִלָּה הַיְּהוּדִית נֶאֱמֶרֶת בִּלְשׁוֹן רַבִּים – "לְעוֹלָם לִישָׁתֵף אִינֵישׁ נַפְשֵׁיהּ בַהֲדֵי** **צִיבּוּרָא" – הִתְקַשְּׁרוּת נֶפֶשׁ בְּנֶפֶשׁ וְהִתְלַכְּדוּת לְבָבוֹת סוֹעֲרִים.** לֹא יָדַעְתָּ אֵיךְ לְהִשְׁתַּמֵּשׁ בְּמַטְבֵּעַ הַתְּפִלָּה שֶׁנִּקְבְּעָה עַל יְדֵי הָאֻמָּה, לִכְלֹל אֶת עַצְמְךָ עִם הָרַבִּים וְלָשֵׂאת בְּעֹל הַזּוּלַת. אִיּוֹב, אִם יֵשׁ אֶת נַפְשְׁךָ לָדַעַת אֶת תּוֹרַת תִּקּוּן הַיִּסּוּרִים, **עָלֶיךָ לְהַשִּׂיג אֶת סוֹד הַתְּפִלָּה הַמְּקָרֶבֶת אֶת הָ"אֲנִי" אֶל הַזּוּלַת, לְשַׁנֵּן בְּפִיךָ אֶת נֻסְחָתָהּ הַמְּקוֹרִית הַמְּשַׁתֶּפֶת אֶת הַפְּרָט בַּחֲוָיַת הַכְּלָל וּלְהָבִין אֶת הָאִידֵאָה שֶׁל חֶסֶד הַמִּתְגַּשֶּׁמֶת עַל יְדֵי הַמִּתְפַּלֵּל בְּהַעֲלָאַת יִחוּד אִישִׁי לְיַחֲדוּת צִבּוּרִית[[16]](#footnote-16)"**.

אין מדובר ביסורים בגלל חטא, אלא יסורים המרחיבים את נקודת המבט.

תיקונו של איוב היה התפילה למען רעיו.

1. **השטן**

השטן נמנה עם בני האלוהים המתייצבים על ה'. הכוונה למלאכים:

"מי כמכה באלים- במלאכי מעלה שהם נקראים אלים.. והקב"ה נקרא אל עליון על כלם.. כמו בני האלהים, כי יקראו אלים ובני אלים, וכן יקראו האלהים ובני אלהים, כי גדול ה' מכל האלהים (להלן יח יא), ויבאו בני האלהים להתיצב על ה'[[17]](#footnote-17)". הדגש הוא שגם השטן צריך רשות לכל מעשה. אחרי אסונו של איוב הדבר מודגש פעמיים: "וַיְהִ֣י הַיּ֔וֹם וַיָּבֹ֙אוּ֙ בְּנֵ֣י הָֽאֱלֹהִ֔ים לְהִתְיַצֵּ֖ב עַל־ה' וַיָּב֤וֹא גַֽם־הַשָּׂטָן֙ בְּתֹכָ֔ם **לְהִתְיַצֵּ֖ב עַל־ה'**[[18]](#footnote-18)". מכאן מבוא להבנת הביטוי הקשה: 'ותסיתני'.

מבאר המהר"ל: :כי הוא יתברך עושה רצון כל הנבראים אשר ברא... אחר שהשטן הוא מצד חסרון הנבראים, השם יתברך עושה רצון השטן במה שמסית, כמו שעושה השם יתברך רצון כל הנבראים, וזה כאשר יש מקום קטרוג, דהיינו החיסרון שהוא בעולם[[19]](#footnote-19)".

לאמור: עצם בריאת העולם, ריחוקו כביכול מאת ה' , מחייב פער בין המציאות ליוצר, שעל פניו חייב האדם לגשר בבחירתו החופשית. כשה' אומר לשטן : 'ותסיתני', אין זה מקרה שמילה זו דומה לשמו של השטן. לא כעס יש כאן כי אם תיאור אובייקטיבי: עשית את תפקידך, כיצר הרע. הסתרת אותי מאת האדם בניסיונות ובאתגרים שאתה מציב בפניו – למען ישוב וימצא אותי בכוחותיו הוא. לכן השטן אף מקבל רשות להמשיך בניסיון. זה תפקידו, ותפקיד האדם לעמוד בפניו, ולהתגדל. לדעת בן יהוידע 'ותסיתני' הוא אף הזמנה להמשיך: "השי"ת רוצה שיחזור ויקטרג ויבקש ביאת יסורין על גופו, כדי שבזה ישלים תיקון נפשו של תרח[[20]](#footnote-20), על כן חזר והעיר אותו".

ממשיך המהר"ל: "לפי סדר הנהגת העולם אי אפשר שיהיה רק שיש כח ממנו בא היצר הרע שבאדם, וממנו השטן לאדם, וממנו ההעדר לאדם, וכל אלו דברים מצד חסרון שיש בעולם. ומצד החסרון שיש בעולם מתחדשים ג' דברים אלו. כי ג' דברים מחולקים הם, האחד היצר הרע באדם, ויותר מזה ההתנגדות שיש לאדם והוא השטן, ויותר מזה ההעדר הגמור שהוא המיתה. וכלם מתאחדים".

היות שאחד מתפקידי השטן הוא מלאך המוות, ואיוב עצמו מת לבסוף, יש להבין את הציווי 'אך את נפשו שמור'. מסתבר שהכוונה היא שלא יעברו היסורים את מידת היכולת של איוב להתמודד. שתישאר בידו הבחירה החופשית. "בא אליהוא ואמר שדי לא מצאנוהו שגיא כח.. לא מצינו כח גבורתו של הקדוש ברוך הוא עם בריותיו, שאין הקדוש ברוך הוא בא בטרחות עם בריותיו לא בא על האדם אלא **לפי כחו[[21]](#footnote-21)**". לפי זה, 'צערו של שטן' לא בא לתאר קושי התמודדות, אלא דיוק מופלא.

מבאר מהר"ל: "דבר זה נקרא שהוא בצער, וכאשר הפעולה אינו ראוי לפי ענין השטן שהוא מלאך המות אשר ממנו האבוד וההעדר, והיה צריך לשמור את נפשו מן הפסד, ודבר זה דומה כמו שני הפכים בנושא אחד". מי שמבין דבר זה לאמיתו, אין ניסיון אשר ישבור אותו, לפי שהוא מזהה בוודאות את יד ה' בכל המתרחש. כורע הוא בפני הניסיון – שנועד להעלותו על נס. לפיכך השטן 'מנשק', משיק ונוגע, את רגליו של רב אחא, המציינות חיבור לעולם החומר. איוב חווה תבוסה מידי רב אחא, שכרע שבע כריעות ובזה ניצח את המזיק/השטו[[22]](#footnote-22)

מבאר מהר"ל: "כאשר האדם מנשק את אחר יש לו חבור ודבוק בו, דבר זה נקרא נשוק, כי היה עומד על אמיתת השטן עד שהיה מתחבר אליו לגמרי, וז"ש שהיה מנשק אותו על רגלו, כי בודאי אין לשטן חבור לאדם רק לרגל האדם, ולפיכך אמר שהיה מנשק אותו על רגלו, ושם דבק השטן כמו שאמר הכתוב על הנחש (בראשית ג'), הוא ישופך ראש ואתה תשופנו עקב, כי סוף האדם שם הוא העדר האדם.. השטן כונתו לש"ש שיהיה הכל תחת רשות הש"י לגמרי **כאשר האדם מושל על השטן שהוא היצר הרע, הרי האדם דבק בו יתברך הוא לגמרי.**. כי השטן [נתכוון] להביא החבור והדבוק בו יתברך לגמרי".

1. **אברהם והשטן**

פלא הוא שהשטן תומך באברהם, כשניסה להכשילו בעבר:

קדמו השטן בדרך ונדמה לו כדמות **זקן**. א"ל: לאן אתה הולך? א"ל: להתפלל. א"ל: ומי שהולך להתפלל, למה אש ומאכלת בידו ועצים על כתפו? א"ל: שמא נשהא יום או יומים ונשחט ונאפה ונאכל. א"ל: זקן, לא שם הייתי כשאמר לך הקדוש ברוך הוא: 'קח את בנך'? וזקן כמותך ילך ויאבד בן שנתן לו למאה שנה? לא שמעת המשל: מה שהיה בידו אבדו ומבקש מאחרים? וא"ת יהיה לך בן אחר, תשמע מן המשטין ותאבד נשמה שתחייב עליה בדין? א"ל: לא משטין היה אלא הקב"ה יתברך היה .לא אשמע ממך. הלך מעליו ונדמה **לבחור** ועמד על ימינו של יצחק. א"ל: לאן אתה הולך? א"ל: ללמוד תורה. א"ל: בחייך או במיתתך? א"ל: וכי יש אדם שילמוד אחר מיתה? א"ל: עלוב בר עלובה! כמה תעניות נתענית אמך עד שלא נולדת, והזקן הוא השתטה והוא הולך לשחטך! אמר: אעפ"כ לא אעבור על דעת יוצרי ועל צווי אבי. חזר ואמר לאביו: אבי, ראה מה אומר לי זה! א"ל: אל תשגיח עליו שאינו בא אלא ליעף לנו ... כיון שראה שלא קבלו ממנו, הלך ונעשה לפניהם נהר גדול. מיד ירד אברהם לתוך המים והגיעו עד ברכיו. אמר לנעריו: בואו אחרי. ירדו אחריו. כיון שהגיע עד חצי הנהר, הגיע המים עד צוארו. באותה שעה תלה אברהם עיניו לשמים. אמר לפניו: רבש"ע , בחרתני הודרתני ונגלית לי, ואמרת לי: אני יחיד ואתה יחיד, על ידך יודע שמי בעולמי והעלה יצחק בנך לפני לעולה ולא עכבתי והריני עוסק בצוויך. ועכשיו, באו מים עד נפש. אם אני או יצחק בני טובע, מי יקיים מאמרך, על מי יתייחד שמך? א"ל הקדוש ברוך הוא: חייך שעל ידך יתיחד שמי בעולם. מיד גער הקב"ה את המעין ויבש הנהר ועמדו ביבשה. מה עשה השטן? אמר לאברהם: ואלי דבר יגונב וגו' ([איוב ד](http://kodesh.snunit.k12.il/i/t/t2704.htm)) כך שמעתי מאחורי הפרגוד: 'השה לעולה ואין יצחק לעולה'. אמר ליה כך ענשו של בדאי ש**אפילו אומר אמת אין שומעין לו**".

הרבה אנו למדים במדרש זה על מהותו של שטן. אי אפשר לפטרו כבדרך אגב. הוא בא אלינו מתחפש לעצמיות האמתית שלנו, לאברהם כזקן, וליצחק כצעיר. הוא מטיף לחוסר הטעם בציות לאלוקים, מעלה טיעונים מוסריים, טוען שהאדם נשתטה, ומציב קשיים פיסיים עד צוואר (ולא מעבר לזה. 'אך את נפשו שמור', אולם צריך תפילה מיוחדת). אולי הנשק העדין ביותר שלו הוא הטיעון האחרון: בוודאי שיש לשמוע בקול ה', זה נכון והגיוני. בכך עלול להינטל הטעם מכל הניסיון: אברהם יודע שיצחק יחיה. אברהם מקבל אפשרות זאת. אבל עונשו של בדאי, שגם אמת לא שומעים ממנו. אברהם ממאן לתלות את ביצוע רצון ה' בהבנה ובהזדהות האנושית, ובזה מציב את אידיאל 'נעשה ונשמע'. כיוון שעמד אברהם בכל הניסיונות , השטן שמח מאוד, שהרי לשם כך בא. למען ידחה האדם אותו, יעמוד בפניו ויגדל עד מאוד. ומאז השטן עצמו מליץ יושר על אברהם וסח גדולתו בפני הבורא. לשם כך נוצר.

1. **השטן הרע**

תיאור זה של השטן שעלה בידינו, כשליח נאמן של הקב"ה, אינו מתאים לתיאורים אחרים בחז"ל:

"הנהו בי תרי דאיגרי בהו שטן, דכל בי שמשי הוו קא מינצו בהדי הדדי, איקלע רבי מאיר להתם, עכבינהו תלתא בי שמשי עד דעבד להו שלמא, שמעיה דקאמר: **ווי,** דאפקיה ר' מאיר לההוא גברא מביתיה[[23]](#footnote-23)".

לפי כל האמור לעיל היינו מצפים שהשטן ינשום לרווחה: סוף סוף מגשים רבי מאיר את יעוד האדם , ומגרש את השטן, אולם כאן השטן כועס. התנהגות זו תואמת דווקא את הדימוי העממי של השטן כיצור מרושע החפץ רק ברעת האדם. רוצה הוא אף ברעת רבי מאיר עצמו, ואף אותו הוא כמעט מצליח להוביל לעבירה, ומשניצל ממנה ברגע האחרון מפטיר השטן בצער: "אלמלא שהכריזו ברקיע: הזהרו ברבי מאיר ובתורתו, עשיתי דמיך שתי מעין[[24]](#footnote-24)".

סתירה זו שלפנינו, בין תיאור השטן כשליח ה' החפץ בהתרוממות האדם, לבין קטגור אכזר החפץ ברשע, מבאר הרב חרל"פ בפסקה קצרה ומופלאה המתמצתת היטב את כל דברינו עד כה, ומבהירה את הדברים:

"אולם יסוד העניין, כי אמנם בתחילת כל ביאתו של **יצר הרע רק למלא את תפקידו** לפתות את האדם למען יעמוד בניסיון ולא ישמע לו ויקבל שכרו. אבל אח"כ, כשהאדם נכנע אליו ושומע לעצתו, על פי זה עצמו מוסיפים כח להסטרא אחרא **ונותנים חיל ליצה"ר**, עד שנעשה תכונתו של היצר תכונה של שנאה ואיבה כבושה[[25]](#footnote-25)".

לאמור: כנים היו דברינו, כי אין כל בריאה היוצאת מתחומה חלילה, ואינה משרתת את רצון כל הרצונות. הוא שטן הוא יצר הרע, הנטועים בלב האדם כחלק מתפקידו עלי אדמות, לטפח לו כנפי רוח , לגבור על יצר הרע ואף לכוונו לטוב. המטרה היא שהאדם יעמוד בניסיון ויקבל שכר.

אולם ישנו גם 'שטן' שני, רע מוחלט, שמקור קיומו איננו מאת הבורא, אלא מ'סטרא אחרא', צד אחר, מאת האדם, שברא לו פרקליט רע על ידי מעשיו הרעים. כוח רע זה איננו מתכנית הבריאה אלא מוטציה, שיצר האדם. והוא, כפרנקשטיין, כולו כעס, על האדם שיצר אותו, על עצמו ועל עצם קיומו. כשאברהם עומד בניסיון אחר ניסיון, מתקיימת מטרת הבריאה. זכותו של אברהם גדלה, והשטן מלא התפעלות כביכול ממנו, ומרוצה שתפקידו עולה יפה בידו.

אולם, כאשר שני השכנים בימי ששי נפלו בבחירתם למריבה מתמדת, משנתפתה רבי מאיר לעבירה, נוצרה מציאות חדשה, שלילית.

אין חלילה בעולם כוח אחר מזה של הקב"ה – אולם הוא עצמו איפשר לבני האדם ליצור בבחירתם הרעה כוח חדש, רוע שבא מהם.

מוטציה זו משבשת את העולם, ומוליכה אותו מדחי לדחי, שהרי אין היא מוגבלת בסייג החשוב: 'אך את נפשו שמור'. להיפך, רוע זה מלא חמה עצמית על כל הקיום, בראש ובראשונה על קיום עצמו, ונכון להשחית ולכלות. כשמבינים זאת, נדמה כי אין כל דרך לתיקון, וכיצד תהיה? הרי הפרנו את האיזון העולמי המדויק, אין לנו עוד את ההשגחה של 'אך את נפשו שמור'?

על כורחנו, כי גבוה מעל גבוה, גם רוע זה משמש בסופו של דבר כלי בידי הקב"ה, כחטאם של אחי יוסף. יש תשובה בעולם. אולם זהו כבר נושא אחר.

1. הרמן ווק, 'מלחמה וזיכרון' (עמוד 882). [↑](#footnote-ref-1)
2. מסכת סנהדרין דף קו עמוד א. [↑](#footnote-ref-2)
3. בראשית רבה פרשת וירא פרשה נז. [↑](#footnote-ref-3)
4. מסכת סוטה דף לה עמוד א. [↑](#footnote-ref-4)
5. דברים פרק יב לא. [↑](#footnote-ref-5)
6. דף טז עמוד א. [↑](#footnote-ref-6)
7. בניהו. [↑](#footnote-ref-7)
8. קידושין לא עמוד ב. [↑](#footnote-ref-8)
9. ברכות דף ה עמוד ב. [↑](#footnote-ref-9)
10. בבא מציעא דף פד עמוד א. [↑](#footnote-ref-10)
11. אהבת איתן על עין יעקב. [↑](#footnote-ref-11)
12. חומת אנך ירמיהו פרק לט. המדרש מובא בשלשלת הקבלה דף מד. [↑](#footnote-ref-12)
13. דף טו עמוד ב. [↑](#footnote-ref-13)
14. איוב פרק לא, א. [↑](#footnote-ref-14)
15. עיון יעקב. [↑](#footnote-ref-15)
16. איש האמונה עמוד 71 ואילך, לקוח מן החוברת 'אמונה וגאולה'. [↑](#footnote-ref-16)
17. רמב"ן שמות פרק טו, יא. [↑](#footnote-ref-17)
18. איוב פרק ב, א. [↑](#footnote-ref-18)
19. [↑](#footnote-ref-19)
20. שאיוב היה גלגול שלו לדעתו. מה שמסביר את הקשר לאברהם. [↑](#footnote-ref-20)
21. שמות רבה פרשת תרומה פרשה לד, א. [↑](#footnote-ref-21)
22. בן יהוידע על פי קידושין דף כט עמוד ב ועיין לימודנו שם. [↑](#footnote-ref-22)
23. גיטין דף נב עמוד א. [↑](#footnote-ref-23)
24. קידושין דף פא עמוד א. [↑](#footnote-ref-24)
25. הרב חרל"פ, אורי וישעי לאלול, פרק ג, . [↑](#footnote-ref-25)